### Beslutningstema

Der skal tages stilling til udkast til resultatkontrakt mellem Tønder Kommune og Rømø-Tønder Turistforening for 2026.

### Historik

Af kommissoriet for aktør-effektanalyse på erhvervs- og turismeområdet fremgår, at der skal udarbejdes scenarier for fremtidig organisering af erhvervs- og turismefremmeindsatsen. Analysen har været behandlet i Klima-, Vækst- og Udviklingsudvalget samt i Økonomiudvalget. I august 2025 godkendte Økonomiudvalget de 3 scenarier. Scenarie 2 omhandler kravsspecifikationerne for Tønder Erhvervsråd og Rømø-Tønder Turistforenings opgaveløsning for Tønder Kommune.

### Sagsfremstilling

Klima, Vækst og Udviklingsudvalget besluttede den 3. november, at forvaltningen skal udarbejde udkast til resultatkontrakt for 2026.

I udkastet er der taget udgangspunkt i kravsspecifikationen, som er vedtaget af Klima-, Vækst- og Udviklingsudvalget. Både kravsspecifikationen samt udkastet til resultatkontrakt har ophæng i Tønder Kommunes Erhvervs- og Turismestrategi.

Der er ligeledes taget udgangspunkt i aktør- og effektanalysens gennemgang af de forskellige aktørers opgaver. For eksempel, at den internationale markedsføring udføres af Destination [adresse] og VisitDenmark. Tønder Kommune støtter Destination [adresse] med ca. 1,4 mio. kr. årligt. Dette ligger udover støtten i resultatkontrakten som kanaliseres videre til Rømø-Tønder Turistforening.

Udover scenariet med kravsspecifikationer har Økonomiudvalget vedtaget yderligere 2 scenarier. Der skal oprettes en afdeling til erhvervsservice i Tønder Kommune. Denne afdeling vil få ansvaret for kommunens samlede Erhvervs- og Turismestrategi. Afdelingen vil ligeledes stå for den direkte kontakt med kommunens virksomheder i forhold til myndighedsbehandlinger. Herudover vil afdelingen have ansvar for Tønder Kommunes dialog og samarbejde med øvrige offentlige aktører.

Der oprettes et erhvervsstrategisk forum. Forummet vil fungere som den primære rådgiver og sparringspart på erhvervs- og turismeområdet herunder strategi og indsatser. Indenfor rammerne af Erhvervs- og Turismestrategien skal Erhvervsstrategisk Forum bidrage med nye perspektiver, fokus, ressourcer og opbakning til indsatser og tiltag, som løfter det lokale erhvervsliv og de lokale rammevilkår for arbejdet. Det vil desuden fungere som rådgivende organ for borgmesteren og Kommunalbestyrelsen i Tønder Kommune.

Disse nye tiltag omfatter opgaver som i dag i større eller mindre grad udføres af Rømø-Tønder Turistforening. Der er derfor tale om et vist opgavefrafald.

To forskellige scenarier for at honorere Rømø-Tønder Turistforening for effektuering af resultatkontrakten:

1: Et grundtilskud på 2,75 mio. kr. for opgaverne i resultatkontrakten og 500.000 kr. til drift af turistkontor i Tønder by. Samlet 3,25 mio. kr. i tilskud.

2: Uændret grundtilskud som i 2025 på 3.058 mio. kr. samt 500.000 kr. til drift af turistkontor i Tønder. Samlet 3.558. mio. kr. i tilskud.

### Økonomi

Rømø-Tønder Turistforening modtager i 2025 tilskud på 3.558 mio. kr., heraf er 500.000 kr. øremærket til drift af turistkontor i Tønder by.

Destination [adresse] modtager 1.438. mio. kr. i kontingent/markedsføringstilskud.

### Lovgrundlag

Lov om dansk turisme, kommunalfuldmagten

### Indstilling Kommunaldirektøren indstiller,

at udkast til resultatkontrakt anbefales,
at udvalget vælger finansieringsmodel, og
at indstillingen videresendes til Økonomiudvalget.

**Beslutning fra Klima-, Vækst og Udviklingsudvalget, den 1. december 2025 pkt. 13:**

Udvalget anbefaler resultatkontrakten og finansieringsmodel 2.

André Svendsen deltog ikke i behandling af punktet.

**Beslutning Økonomiudvalget den 11. december 2025, pkt. 18:**

Klima-, Vækst og Udviklingsudvalgets indstilling anbefales.

Indstillingen videresendes til Kommunalbestyrelsen.

### Beslutning

Klima-, Vækst- og Udviklingsudvalgets indstilling godkendt.

Mille Eriksen (T) deltog ikke i mødet.